KURZUS: Gyártási folyamatok tervezése és minőségbiztosítása

MODUL: I. modul: A gyártástechnológia alapjai

Bevezető

|  | Egy cég környezetének megváltozása kihat a cégen belüli problémák és prioritások megközelítési módjára is. Ez új követelményeket támaszt a cég teljes üzleti folyamataival szemben, természetesen hatást gyakorol a termelési rendszerek tervezésére és irányítására is.
| A termelési mélység változása az OEM gyártók esetén azt eredményezi, hogy a kis és középvállalatok mind nagyobb jelentőséggel bírnak. A gyártók leginkább a központi kompetenciáikra koncentrálnak, míg a melléktevékenységek kiszervezésre kerülnek. A kis és középvállalatok jelentősége e fejlődés által az alkalmazottak számának és a gyártási technológiák tekintetében növekedett. Az így létrejövő termelési struktúra egy hálózatos rendszert képez, amelyben számos cég egymástól elkülönülve, mégis kapcsolódva dolgozik. A cégek között nem csak szoftverterületen jönnek létre kapcsolatok, hanem szervezési területeken is. Mindeközben a termék életciklus lerövidült, melynek következtében a lerövidült tervezési idők új követelményeket támasztanak a termelési és anyagáramlási rendszerekkel szemben.
| Az említett tendenciák nem csak az anyagáramlás területét érintik, hanem a teljes tervezési és irányítási szisztémát befolyásolják. A termelés tervezés és irányítás területe a valóságban kiszélesedett, és a teljes termelési - logisztikai rendszer tervezését és irányítását jelenti.
| Az alábbi tananyag a hallgató számára e terület alapjainak megértését és elsajátítását hivatott elérni. A termelési rendszerek felépítésének megismerése alapot nyújt az üzemi elrendezések kialakítási elveinek elsajátításában. A gondolatmenet gazdasági kérdéseket is érint, melyek a mai termeléstervezésben elengedhetetlen szempontok. A technológiai tervezés mellett az anyagáramlás tervezésének alapjaiba is betekintést nyújt a tananyag. A termelési rendszerek tervezésekor rendkívül fontos kérdéskör a termelésben elhelyezett pufferek - termelésközi készletek -, valamint a raktározási technikák és azok tervezésének kialakítása, ez a kurzus záró témája.
| A hallgató számára az ismeretanyag komplex szemléletmódot közvetít, melynek elsajátítása modulonként javasolt. Az egyes modulok témáiban történő további szakirodalmi elmélyedéshez, kérem, forduljanak bizalommal a tárgy tutorához.
| Győr, 2008. február 15.
| Jósvai János